KZN-vloede: Dodetal staan op 253ŉ Petroltenkwa rol in die branders by Blue Lagoon-strand ná swaar reën en wind in Durban op 12 April 2022 (Foto: Rajesh Jantilal/AFP) Verwoestende vloede het reeds die lewens van minstens 253 mense geëis in Durban, het die provinsiale gesondheidshoof Woensdag gesê. Huise het ineengestort, walle is weggespoel en talle mense word nog vermis. Die swaarste reënval in 60 jaar het in die omgewing uitgesak en volgens ŉ opname deur AFP is dit die dodelikste storms tot dusver in Suid-Afrika. Nomagugu Simelane-Zulu, LUR van gesondheid in KwaZulu-Natal, het aan eNCA gesê 253 mense het in Durban omgekom. “Die ergste kommernis is die getal liggame waarop ons afkom,” het sy gesê. “Ons lykshuise is onder druk, maar ons hanteer dit.” Die United Methodist Church in die informele nedersetting Clermont is nou net ŉ hoop rommel. Vier kinders van ŉ plaaslike gesin is dood toe ŉ muur op hulle omgeval het. Durban-hawe moes ook sy bedrywighede opskort omdat ŉ hoof-toegangsroete erge skade opgedoen het. Vraghouers is in die storm omgespoel. Dele van ander paaie het ook weggespoel en het skeure in die grond gelaat groter as vragmotors. “Ons sien hoe sulke tragedies ander lande soos Mosambiek en Zimbabwe tref, en nou beleef ons dit self,” het pres. Cyril Ramaphosa gesê toe hy families van die slagoffers naby die ruïne van die kerk ontmoet het. Die reën word deur ŉ afknyplaag veroorsaak wat reën en koue weer na ŉ groot deel van die land gebring het. Toe storms die warmer en meer vogtige klimaat in Durban tref, het dit selfs nog meer reën veroorsaak. “Sommige dele van KwaZulu-Natal het meer as 450 mm die afgelope 48 uur beleef,” het Tawana Dipuo, voorspeller by die Suid-Afrikaanse Weerdiens, gesê. Dit is byna die helfte van Durban se jaarlikse reënval van 1 009 mm. Dit het Woensdagmiddag steeds in dele van die stad bly reën en ŉ vloedwaarskuwing is uitgereik vir die Oos-Kaap. Skole wat nie deur die vloede geraak is nie, het Woensdag weer oopgemaak, maar min skoliere het opgedaag. ŉ Onderwyser by ŉ laerskool in Inanda sê slegs twee van 48 leerlinge het vir die klas opgedaag. Die provinsiale regering sê die ramp het “ongekende verwoesting gesaai met enorme skade aan lewens en infrastruktuur”. Die nasionale polisie het 300 bykomende beamptes na die gebied ontplooi terwyl die lugmag vliegtuie gestuur het om te help met die reddingsoperasies. Treindienste is ook weens modderstortings opgeskort. Die reën het hoofweë só oorstroom dat slegs die bopunte van verkeersligte uitgesteek het – byna soos duikboot-periskope. Verskeie brûe is meegesleur, motors is onder water gedompel en huise het inmekaargestort. ŉ Groot petroltenkwa het in die see gedryf ná die van die pad meegesleur is in die water. Meer as 6 000 huise is beskadig. This morning I joined President Cyril Ramaphosa as he inspected the damaged infrastructure in Kwa-Zulu Natal. The devastation caused by the floods is massive, and we certainly have a mammoth task ahead. #KZNFloods pic.twitter.com/QVysrBUEXT — Dr Kgosientsho Ramokgopa (@Kgosientsho_R) April 13, 2022